**BROSHURË INFORMUESE MBI MËNYRËN E APLIKIMIT DHE PROCEDURAT E REGJISTRIMIT TË MARKAVE TREGTARE**

**Faza 1: APLIKIMI PËR REGJISTRIMIN E MARKËS**

Depozitimi i aplikimit për regjistrimin e markës bëhet vetëm nëpërmjet portalit “e-Albania” (ku gjendet informacion për kryerjen e aplikimit).

**Dokumentet që kërkohen:**

* Formulari *online* i aplikimit per regjistrim marke që plotësohet elektronikisht në platformën “e-Albania” që gjenerohet pasi zgjidhni aty, shërbimin: ***Aplikim për regjistrim të markës tregtare.***
* Autorizim përfaqësimi (prokurë) për personin që do ndjekë procedurën në DPPI (nëse është i ndryshëm nga: mbajtësi i së drejtës mbi aplikimin ose titullarit të subjektit kërkues apo administratori i subjektit tregtar kërkues. Ky dokument duhet të përmbajë vulën e shoqërisë tregtare nëse aplikanti është shoqëri, ose në të kundërt, përfaqësimi duhet të paraqitet me prokurë noteriale.

Ky dokument do të dërgohet në adresë të DPPI-së detyrimisht edhe me postë në versionin origjinal ose si kopje e noterizuar.

Subjektet e huaja mund të aplikojnë për regjistrimin e markës së tyre vetëm nëpërmjet një përfaqësuesi te autorizuar, të licencuar në DPPI, të pajisur me autorizim përfaqësimi ose prokure, sipas parashikimeve të Kodit Civil të RSH.

* Mandat pagesa me tarifën përkatëse për aplikimin për regjistrim marke.

**\*Si plotësohet formulari online i aplikimit për regjistrim marke?**

**Në seksionin A:**

Do të zgjidhni fillimisht nëse jeni:

1-**Aplikanti**- i cili është personi që do të bëhet pronar i markës në përfundim të procedurës administrative në DPPI. Sqarim: Nëse vetë aplikanti (dmth subjekti që do të bëhet pronar i markës në përfundim të procedurës administrative në DPPI) plotëson formularin nga llogaria përkatëse në portalin “e-Albania”, atëherë vetë sitemi plotëson automatikisht të dhënat e tij, si emër, adresë, etj.

**APO**

**2-Përfaqësuesi i autorizuar i aplikantit** - i cili është personi që vepron me autorizimin dhe për llogari të aplikantit. Ai mund të jetë një person nga lista e profesionistëve të lirë, të licencuar nga DPPI-ja, administratori i shoqërisë aplikante, ose një person tjetër me autorizim / prokurë sipas kërkesave të Kodit Civil të RSH.

**Plotësoni më tej (nëse jeni përfaqësuesi) emrin dhe adresën e aplikantit sipas rastit, si vijon:**

-**Plotësoni** nëse aplikanti është person fizik, dmth individ pa NIPT, por me kartë identiteti).

 **OSE**

-**Plotësoni** nëse aplikanti është person juridik, dmth kur është subjekt tregtar i regjistruar në QKB, duke bërë kujdes që të dhënat e personit juridik të përputhen me emrin dhe adresën e shoqërisë/ personit të regjistruar në QKB në rastet kur shoqëria/ personi është i regjistruar.

**KUJDES, mos i plotësoni njëkohësisht të dyja ndarjet (pjesët) e seksionit A, por zgjidhni vetëm njërën prej tyre që ju takon. Aplikanti mund të jetë vetëm një, ose individ, ose subjekt tregtar. Në rastin kur jeni administrator i subjektit tregtar dhe do të aplikoni ju në emër të subjektit tregtar të regjistruar, të dhënat tuaja vendosini tek përfaqësuesi në seksionin A.**

**Në seksionin B:**

**Vijoni të** plotësoni të dhënat specifike mbi aplikimin sipas fushave përkatese.

* **Në rubrikën “Lloji i markës”, të seksionit B** do të plotësoni vetëm një nga opsionet **e** kërkuara,duke zgjedhur vetëm njërin nga llojet e markave, referuar aneksit 1 të këtij dokumenti.
* **Në rubrikën “Përafqësimi i markës” në seksionin B,** kujdesuni të ngarkoni shenjën të cilën keni si qëllim të regjistroni si markë.
* **Në rubrikën emërtimi i markës** vendosni vetëm elementin verbal te saj; tek shkronja **(b)** një përshkrim të elementeve figurative të markës nëse ka të tilla; tek shkronja **(c)** të bëhet shkrimi në karaktere latine i markës kur ajo konsiston në fjalë me karaktere të ndryshme nga ato latine, ose numra kur ato janë të ndryshme nga ato arabe dhe romake, tek shkronja **(d)** përkthimin në shqip të fjalëve në gjuhë të huaj, tek shkronja **(e)** elementet e markës të cilat nuk mund të mbrohen. (Shiko nenin 142 të ligjit nr. 9947, datë 07.07.2008, "Për Pronësinë Industriale" i ndryshuar, për të kuptuar cilat janë ato elemente që nuk mund të mbrohen si markë.)
* **Në rubrikën “LISTA E MALLRAVE DHE/OSE SHËRBIMEVE”:** vendosni me rradhë, në fillim numrin e klasës pastaj mallrat apo shërbimet përkatëse të ndara me pikëpresje nga njëri tjetri, sipas klasifikimit të Nisës.

P.sh. klasa 5. Preparate farmaceutike; ushqim për foshnje; fungicide; herbicide.

(Klasifikimin e Nisës (Nice Classification WIPO) e gjeni në linkun zyrtar të DPPI ose nga kërkimi në google në linkun: <https://nclpub.wipo.int/enfr/>. Këtë link, nëse nuk hapet duke e klikuar, kopjojeni dhe ngjiteni në URL address bar.

Identifikoni në Klasifikimin e Nisës mallrat /shërbimet e interesit tuaj dhe shkruajini ato në formular.Tregoni kujdes që të listohen të ndara me pikëpresje të gjitha mallrat dhe /ose sherbimet e interesit tuaj, të përkthyera në gjuhën shqipe, duke respektuar terminologjinë në listat e kodifikuara të klasifikimit te Nices.

* **Në rubrikën “LLOJI DHE MËNYRA E PAGESËS”:** vendosni të dhënat në lidhje me pagesat që do kryhen për aplikimin.

**KUJDES: Nëse mallrat dhe/ose shërbimet e interesit tuaj përfshihen vetëm në një klasë të klasifikimit të Nicës, pagesa që duhet kryer është 7000 lekë, ndërsa në rastin e markave kolektive dhe certifikuese pagesa bazë është 8000 lekë.**

**Nëse mallrat dhe/ose shërbimet e interesit tuaj përfshihen në më shumë se një klasë të klasifikimit të Nisës, atëherë për çdo klasë shtesë ju duhet të paguani edhe 2500 lekë.**

**Pagesa kryhet vetëm në në BKT dhe në faqen e shpjegimeve të shërbimit në platformën “e-Albania” gjeni faturën për ta dorëzuar në bankë.**

**Përfundoni aplikimin me të dhënat e kërkuara duke respektuea udhëzimet përfundimtare në portal për të aplikuar nënshkrimin elektronik në formular**.

**Faza 2: LËSHIMI I DËSHMISË SË DEPOZITIMIT:** Menjëherë pas marrjes së aplikimit, DPPI-ja ekzaminon nëse aplikimi është në përputhje me kërkesat e pikës 4, të nenit 145, të ligjit. Kur aplikimi nuk i përmbush të gjitha kërkesat e pikës 4, të nenit 145, DPPI-ja njofton aplikuesin t’i plotësojë ato brenda dy muajve nga data e njoftimit. Nëse aplikimi plotësohet brenda afatit, DPPI-ja lëshon dëshminë e depozitimit, duke shënuar si datë depozitimi datën në të cilën paraqitet plotësimi i aplikimit në DPPI. Nëse plotësimi i aplikimit nuk bëhet brenda këtij afati dymujor, DPPI-ja e refuzon depozitimin e aplikimit dhe njofton me shkrim për këtë aplikuesin.

**Faza 3. EKZAMINIMI I FORMALITETEVE:** Brenda tre muajve nga data e lëshimit të dëshmisë së depozitimit për aplikimin për regjistrimin e një marke, DPPI-ja ekzaminon aplikimin nëse përmbushen kërkesat e pikave 1, 2, 3, 5 dhe 6, të nenit 145, të ligjit.

Kur aplikimi nuk përmbush të gjitha kërkesat e parashikuara në pikat 1, 2, 3, 5 dhe 6, të nenit 145, DPPI-ja njofton aplikuesin t’i plotësojë ato brenda tre muajve nga data e njoftimit. Nëse aplikuesi nuk i plotëson kërkesat brenda afatit, DPPI-ja e refuzon aplikimin dhe njofton për këtë me shkrim aplikuesin.

Afati për paraqitjen e plotësimeve, sipas pikës 4, të këtij neni, zgjatet deri në dy muaj shtesë, nëse aplikuesi paraqet brenda periudhës tremujore nga data e marrjes së njoftimit një kërkesë me shkrim dhe paguan tarifën përkatëse.

**Faza 4. EKZAMINIMI I SHKAQEVE ABSOLUTE PËR REFUZIM:** Brenda tre muajsh nga data e plotësimit të kërkesave, sipas pikave 1, 2, 3, 5 dhe 6, të nenit 145, DPPI-ja ekzaminon nëse marka është në përputhje me kërkesat e neneve 140, 141 dhe 142, të ligjit. Kur aplikimi është në përputhje me këto kërkesa, DPPI-ja publikon aplikimin për regjistrim marke në buletinin e saj të radhës.

 Nëse marka nuk është në përputhje me kërkesat e neneve 140, 141 e 142, DPPI-ja njofton aplikuesin dhe i jep atij mundësinë, brenda dy muajve nga data e njoftimit, të paraqesë shpjegimet e tij, si dhe dokumente shtesë, sipas rastit.

 Afati për paraqitjen e plotësimeve, sipas kësaj pike, zgjatet deri në dy muaj shtesë, nëse aplikuesi paraqet brenda periudhës dymujore nga data e marrjes së njoftimit një kërkesë me shkrim dhe paguan tarifën përkatëse.

**Faza 5. PUBLIKIMI I APLIKIMIT**

DPPI-ja publikon të dhënat e aplikimit që plotëson të gjitha kërkesat e parashikuara në nenet 150 dhe 150/a në buletinin e radhës.

Marka qëndron e publikuar për një **periudhë 3-mujore**.

**Faza 4. REGJISTRIMI I MARKËS**

Nëse gjatë fazës së publikimit nuk janë depozituar kundërshtime apo kundërshtimet janë refuzuar, DPPI-ja njofton aplikuesin të paguajë tarifën e regjistrimit.

Tarifa e regjistrimit paguhet **brenda një muaji** nga data e njoftimit nga DPPI-ja.

DPPI-ja regjistron markën në regjistrin e markave dhe dërgon online tek aplikuesi certifikatën e regjistrimit, **brenda tre muajve** nga data e depozitimit ne DPPI të pagesës nga aplikuesi.

Regjistrimi i një marke bëhet për 10 vjet, duke filluar nga data e depozitimit dhe mund të ripërtërihet pafundësisht për periudha dhjetëvjeçare.

**ANEKSI 1**:

**Llojet e markave sipas nenit 4 të Rregullores së markave.**

Neni 4

**Markat fjalë**

 1. Në rast se marka tregtare përbëhet ekskluzivisht nga fjalë apo shkronja, numra, karaktere tipografike, standarde të tjera ose nga një kombinim i tyre, marka do të konsiderohet si një markë fjalë.

2. Marka fjalë do të përfaqësohet nëpërmjet paraqitjes së një riprodhimi të shenjës në shkronja standarde, pa asnjë ngjyrë apo paraqitje grafike.

3. Marka fjalë do të jetë e shtypur ose e printuar në hapësirën përkatëse të formularit të aplikimit të rezervuar për këtë qëllim.

4. Marka që konsiston në një tekst me paraqitje jostandarde, për shembull, e shkruar në më shumë se një rresht, nuk do të kategorizohet si një markë fjalë, pasi këto marka konsiderohen marka figurë.

Neni 5

**Markat figurë**

1. Në rast se marka tregtare përbëhet nga karaktere jostandarde, stilizime, paraqitje grafike, me ngjyra, elemente figurative ose një kombinim të elementeve fjalë dhe figurative, marka do të konsiderohet si markë figurë.

2. Marka figurë do të përfaqësohet nëpërmjet paraqitjes së një riprodhimi të shenjës që tregon të gjitha elementet e saj dhe, kur është e mundur, edhe ngjyrat e saj. Marka figurë do të paraqitet në hapësirën përkatëse të formularit të aplikimit të rezervuar për këtë qëllim.

3. Nëse regjistrimi i markës është kërkuar në ngjyra, aplikimi do të përmbajë një prezantim të markës me ngjyra. Nëse regjistrimi i markës nuk është kërkuar me ngjyra, marka duhet të shfaqet bardhezi në të gjitha dokumentet, në bazën e të dhënave dhe në buletinin e zyrtar.

 4. Në regjistrin e markave që mbahet nga zyra, në publikime, në vendimin për regjistrimin e markës dhe në certifikatën e regjistrimit të markës, marka me ngjyra do të përfaqësohet në cilësinë teknike më të mirë të mundshme nga zyra. Në rast të ndonjë mosmarrëveshjeje në lidhje me nuancat dhe hijet e ngjyrave në të cilat marka riprodhohet, përfaqësimi i markës përcaktohet sipas përfaqësimit origjinal të markës në formularin e aplikimit.

5. Për sa i takon pozicionimit të markës në hapësirën e ofruar për këtë qëllim në formular, pozicioni korrekt do të përcaktohet nga pozicioni i markës në formularin e aplikimit.

Neni 6

**Markat formë**

1. Në rast se marka tregtare përbëhet nga ose tregon një formë tredimensionale, duke përfshirë kuti, paketime, vetë produktin ose pamjen e tyre, marka tregtare do të konsiderohet si markë formë.

2. Marka formë do të përfaqësohet nëpërmjet paraqitjes së riprodhimit grafik të formës, duke përfshirë imazhe të gjeneruara nga kompjuteri ose një riprodhim fotografik.

3. Riprodhimi grafik ose fotografik mund të përmbajë disa pamje të ndryshme të markës.

4. Në rast se marka formë është një markë tredimensionale, pamja e markës duhet të tregojë qartësisht karakteristikat e saj tredimensionale.

5. Kur pamja e markës tredimensionale është vizatim, riprodhimi duhet të bëhet në vija të zeza uniforme dhe të qarta. Vizatimi mund të përmbajë vijëzime dhe hije për të përfaqësuar më mirë detajet.

Neni 7

**Markat e pozicionit**

1. Marka e pozicionit tregon mënyrën specifike sipas së cilës marka vendoset ose ngjitet në produkte përkatëse.

2. Marka e pozicionit do të përfaqësohet nëpërmjet paraqitjes së një riprodhimi, i cili identifikon në mënyrë të përshtatshme pozicionin e markës dhe madhësinë ose përmasat e saj në lidhje me mallrat përkatëse.

 3. Elementet që nuk janë pjesë e objektit të regjistrimit do të përjashtohen nga mbrojtja në mënyrë vizuale (të dukshme), duke i paraqitur ato me vija të ndërprera ose të pikëzuara.

 4. Përshkrimi i markës duhet të përcaktojë se si marka ngjitet në mallrat përkatëse, por ky përshkrim nuk duhet të shërbejë si arsye për mosparaqitjen vizualisht të pamjes së markës. Përfaqësimi i markës mund të shoqërohet edhe me një përshkrim që tregon në mënyrë të detajuar se si bashkëngjitet shenja në produktet përkatëse.

Neni 8

**Markat me elemente përsëritëse**

1. Marka me elemente të përsëritura përbëhet ekskluzivisht nga një grup elementesh që përsëriten në mënyrë të rregullt.

2. Marka me elemente të përsëritura do të përfaqësohet nëpërmjet paraqitjes së një riprodhimi që tregon modelin e përsëritjes.

3. Përfaqësimi i markës mund të shoqërohet edhe me një përshkrim që tregon në mënyrë të detajuar se si përsëriten rregullisht elementet e markës.

Neni 9

**Markat që konsistojnë në një ngjyrë apo kombinim ngjyrash**

1. Nëse në aplikim është kërkuar regjistrimi i një marke, e cila konsiston në një ngjyrë ose kombinim ngjyrash, ngjyrat mund të listohen dhe të përshkruhen në aplikim së bashku me kodin përkatës të ngjyrave nga sistemet ndërkombëtare të ngjyrave, si: Pantone, Hex, RAL, RGB ose CMYK.

2. Kur kodet e ngjyrave janë dukshëm të ndryshme nga ngjyrat e përfaqësuara në pamjen e markës, zyra njofton aplikantin. Nëse aplikanti nuk i përgjigjet njoftimit të zyrës ose edhe pas përgjigjes kodet e përcaktuara prej tij janë përsëri dukshëm të ndryshme nga ngjyrat e përfaqësuara në pamjen e markës, zyra nuk i merr ato në konsideratë dhe njofton aplikantin për vendimin e marrë.

3. Nëse në aplikim është kërkuar regjistrimi i një marke, e cila konsiston në kombinim ngjyrash, riprodhimi duhet gjithashtu të tregojë rregullimin sistematik të kombinimit të ngjyrave në një mënyrë uniforme dhe të përcaktuar, së bashku me përcaktimin e këtyre ngjyrave sipas kodit përkatës të ngjyrave në përputhje me sistemet ndërkombëtare të ngjyrave. Kërkesa për regjistrim marke mund të përmbajë gjithashtu një përshkrim të detajuar të rregullimit sistematik të ngjyrave.

Neni 10

**Llojet e tjera të markave**

 1. Nëse në aplikim është kërkuar regjistrimi i një lloji tjetër marke, ai duhet të citohet në formularin e aplikimit.

2. Në varësi të llojit të markës për të cilin është kërkuar regjistrimi në aplikim, aplikimi duhet të shoqërohet me paraqitjen grafike të markës, e cila duhet të jetë e qartë, e saktë, lehtësisht e disponueshme, e qëndrueshme dhe objektive.

**KUJDES:**

1. Shenja që pretendohet të regjistrohet si markë duhet të jetë origjinale dhe të mos cënojë të drejta të mëparshme të parashikuara në nenin 143 të të ligjit nr. 9947, datë 07.07.2008, "Për Pronësinë Industriale" i ndryshuar.

Për t’u siguruar nëse ka apo jo një markë të mëparshme të regjistruar në DPPI, ju mund të na drejtoni një kërkesë për hetim mbi markën e interesit tuaj. Kërkesa kryhet nëpërmjet formularit për hetim marke, të cilit i bahkëngjitet mandatpagesa prej 1000 lekësh e kryer në BKT.

Kërkimi mund të bëhet edhe individualisht, pa pagesë, në faqen tonë ëeb, në linkun:

*http://regjistriobjektevepi.dppi.gov.al/ëopublish-search/public/home;jsessionid=F5FC58CA871C01264C832CBB3454A893?0*

1. Marka duhet të konsistojë në një **shenjë dalluese** dhe nuk duhet të përbëhet nga elemente të përgjithshme ose përshkruese që japin informacion për mallin apo shërbimin të cilin ato duhet të dallojnë në treg, sikurse vendoset në nenin 142 të ligjit nr. 9947, datë 07.07.2008, "Për Pronësinë Industriale" i ndryshuar dhe nënenin 22 tëVKM nr. 315, datë 31.5.2018 “Për miratimin e rregullores për markat” që parashikon ndër të tjera si vijon: *“Nëse një element konsiderohet nga zyra si jodallues, element i cili zë pjesën më të madhe ose kryesore të përfaqësimit (pamjes) të markës, zyra e refuzon regjistrimin e aplikimit edhe kur aplikanti kërkon përjashtimin nga mbrojtja të këtij elementi*.”

**Elementet jodalluese (të paregjistrueshme) janë parashikuar në nenin 142 të ligjit nr. 9947, datë 07.07.2008, "Për Pronësinë Industriale" i ndryshuar si më poshtë:**

***“Refuzimi ose shfuqizimi për shkaqe absolute:***

***1.****Një shenjë nuk regjistrohet si markë ose nëse regjistrohet, mund të shfuqizohet kur: a) nuk ka karakter dallues;*

*b) përbëhet ekskluzivisht nga elemente ose tregues, që shërbejnë në treg për të treguar*

*llojin, cilësinë, sasinë, qëllimin, vlerën, origjinën gjeografike ose kohën e prodhimit të mallrave apo të kryerjes së shërbimeve, ose për të treguar karakteristika të tjera të mallrave apo të shërbimeve;*

*përbëhet ekskluzivisht nga elemente ose tregues, që janë bërë të zakonshëm në gjuhën e përditshme apo që janë kthyer në praktika tregtare;*

*ç) përbëhet nga forma ose vija, të imponuara nga vetë natyra e mallrave apo e shërbimeve*

*dhe/ose forma apo linja thelbësore, për të përmbushur një rezultat teknik;*

 *d) përbëhet nga forma, që u japin mallrave një vlerë thelbësore;*

*dh) përbëhet nga elemente, që cenojnë interesin publik ose që bien në kundërshtim me vlerat morale apo rendin publik;*

*e)përbëhet nga elemente, që kanë prirje të çorientojnë publikun për natyrën, cilësinë,*

*origjinën gjeografike ose tregtare të mallrave dhe/ose shërbimeve, që ato kanë për qëllim të dallojnë;*

*ë) përbëhet nga tregues gjeografikë, për verërat ose pijet alkoolike, që nuk e kanë origjinën gjeografike nga vendet, që tregohen në këta tregues, edhe nëse tregohet origjina e vërtetë e produkteve, ose treguesit gjeografikë janë përkthyer apo shoqëruar me shprehje të tilla, si “lloji” “tipi” “stili” “imitimi” ose shprehje të ngjashme;*

*g)përbëhet nga:*

*(i)emra shtetesh (të plotë ose të shkurtuar);*

*(ii)emblema shtetërore, medalje, urdhra nderi;*

*(iii)vula dhe shenja zyrtare të miratuara nga vendi;*

*(iv)emblemat e organizatave të njohura ndërkombëtare ose shkurtimet e tyre;*

*(v)simbolet fetare;*

*(vi)flamujt kombëtarë;*

*gj) përbëhet nga elemente, që bien në kundërshtim me nenin 6 ter të Konventës së Parisit, përveç kur autoritetet kompetente kanë autorizuar përdorimin e tyre.*

*h)nuk përbën markë, sipas nenit 140 të këtij ligji;*

*i)përmban ose përbëhet nga një emërtim origjine ose një tregues gjeografik, me efekt në*

*territorin e Republikës së Shqipërisë, nëse kërkesa për regjistrimin e markës është dorëzuar pas datës së dorëzimit të kërkesës për regjistrimin e emërtimit të origjinës ose treguesit gjeografik dhe me qëllim mbrojtjen e tyre, të parashikuar në legjislacionin, në bazë të të cilit janë regjistruar ato dhe që kanë lidhje me të njëjtin lloj produktesh.*

***2.****Në shenjë nuk përjashtohet nga regjistrimi si markë, në përputhje me shkronjat*

*“a”, “b” e “c”, të pikës 1, të këtij neni, në qoftë se marka, objekt shqyrtimi, ka fituar karakter dallues në procesin e përdorimit përpara datës së aplikimit. Një markë tregtare nuk mund të zhvlerësohet për të njëjtat arsye, nëse, para datës së kërkesës për shfuqizim, për shkak te përdorimit të saj, ajo ka fituar karakter dallues.”*

**Të drejtat e mëparshme, të mbrojtura nga neni 143 i ligjit nr. 9947, datë 07.07.2008, "Për Pronësinë Industriale" i ndryshuar si më poshtë:**

***Refuzimi ose shfuqizimi për shkaqe relative***

*1. Marka nuk mund të mbrohet nëse përdorimi i saj bie në kundërshtim me të drejtat e mëparshme.*

*2. Marka nuk mund të regjistrohet ose, nëse është regjistruar, ajo duhet të deklarohet e pavlefshme kur:*

*a) është e njëjtë me një markë të mëparshme dhe mallrat e shërbimet, për të cilat është aplikuar ose regjistruar ajo, janë identike me mallrat ose shërbimet, për të cilat është mbrojtur marka e mëparshme;*

*b) është e njëjtë ose e ngjashme me një markë të mëparshme, e cila mbrohet për mallra apo shërbime identike ose të ngjashme dhe kur, për shkak të njëllojshmërisë ose të ngjashmërisë, ekziston mundësia e shkaktimit të konfuzionit te publiku, ku përfshihet edhe mundësia e bashkëlidhjes me markën e mëparshme;*

*c) është e njëjtë ose e ngjashme me një markë të mëparshme, edhe kur është për t’u regjistruar ose është regjistruar për mallra apo shërbime, që nuk janë të ngjashme me ato, për të cilat është regjistruar marka e mëparshme, kur marka e mëparshme ka një reputacion në Republikën e Shqipërisë dhe përdorimi ose regjistrimi i markës në fjalë, pa shkak të arsyeshëm, fiton prioritet të padrejtë ose dëmton natyrën dalluese apo emrin e mirë të markës së mëparshme.*

*ç) nëse kërkesa për regjistrimin e saj është bërë në keqbesim.*

*3. Marka nuk mund të regjistrohet ose, nëse është regjistruar, ajo deklarohet e pavlefshme, nëse cenon të drejtat e mëparshme, të fituara, si:*

*a) të drejtën e emrit tregtar, me kusht që ky emër ose pjesa thelbësore e tij të jetë e njëjtë apo e ngjashme me markën, që kërkohet të regjistrohet, dhe që pronari i emrit tregtar të prodhojë apo të sigurojë përkatësisht mallra ose shërbime, të njëjta ose të ngjashme me ato të markës, që kërkohet të regjistrohet;*

*b) të drejtën e një individi, emri, mbiemri ose pamja e jashtme e të cilit është e njëjtë ose e ngjashme me markën, që kërkohet të regjistrohet;*

*c) të drejtat e pronësisë industriale, emrat e varieteteve të mbrojtura, bimore dhe/ose shtazore dhe të treguesve gjeografikë.*

*ç) të drejtat e autorit të një vepre ose të një pjese të saj, me kusht që ajo të jetë e njëjtë ose e ngjashme me markën, që kërkohet të mbrohet. d) të drejtat e një marke të paregjistruar ose një shenje tjetër, të fituara nga përdorimi për një kohë të gjatë në një aktivitet tregtar dhe shtrirja e gjerë territoriale.*

*4. Marka nuk mbrohet, nëse është e njëjtë ose e ngjashme me një markë të regjistruar, për mallra apo shërbime të njëjta ose të ngjashme dhe nëse vlefshmëria e saj ka mbaruar për shkak të mbarimit të afatit të mbrojtjes, për një periudhë gjashtëmujore nga mbarimi i këtij afati.*

*5. Markë e mëparshme, në kuptim të pikës 2 të këtij neni, vlerësohet: a) marka, me një datë aplikimi për regjistrim më të hershme sesa data e aplikimit për regjistrim e një marke tjetër tregtare, duke pasur parasysh, kur është rasti, pretendimin për prioritet për atë markë, sipas nenit 147 të këtij ligji; b) marka, që është regjistruar më parë, nëpërmjet një marrëveshjeje ndërkombëtare, në të cilën Republika e Shqipërisë është palë; c) aplikimi për një markë, sipas përcaktimit të shkronjave “a” e “b” të kësaj pike, në varësi të regjistrimit të tyre; ç) marka, e cila, në datën e aplikimit për regjistrim, ose në datën e prioritetit, në rastet kur pretendohet për prioritet, është e mirënjohur në Republikën e Shqipërisë, në kuptim të nenit 6 bis të Konventës së Parisit, te publiku i sektorit përkatës, si rezultat i përdorimit, përfaqësimit, publikimit ose reklamimit.*

**MARKAT CERTIFIKUESE**

1. Marka certifikuese është marka, e cila tregon se mallrat ose shërbimet për të cilat ajo përdoret janë të certifikuara nga pronari i markës për origjinën e tyre, materialin e përdorur, mënyrën e përgatitjes së produktit ose ofrimit të shërbimit, cilësinë, saktësinë dhe për cilësi të tjera. Pronari i markës certifikuese nuk ka të drejtë ta përdorë atë për mallra ose shërbime, të cilat ai i hedh në treg. Persona të tjerë mund të përdorin markën certifikuese me autorizim të pronarit të markës dhe nën kontrollin e tij.
2. Dispozitat e këtij ligji që rregullojnë markën tregtare zbatohen edhe për markën certifikuese. Me përjashtim të parashikimeve të shkronjës “b”, të pikës 1, të nenit 142, të këtij ligji, shenjat ose treguesit, të cilët mund të shërbejnë në tregti për të përcaktuar origjinën gjeografike të mallrave ose shërbimeve, mund të konsiderohen si markë certifikuese, në kuptim të pikës 1 të këtij neni.
3. Aplikuesi për një markë certifikuese depoziton, së bashku me aplikimin për regjistrimin e një marke kolektive, dhe dokumentet e parashikuara nga neni 145, i këtij ligji, edhe rregulloren që parashikon rregullat e përdorimit të markës certifikuese. Rregullorja përmban karakteristikat që certifikohen nga marka, mënyrën e testimit të këtyre karakteristikave, masat e kontrollit që ndërmerren nga pronari dhe sanksionet që ai vendos.

**Ju bëjmë me dije gjithashtu se, në rast nevoje ose paqartësie, mund të kërkoni ndihmën e një prej përfaqësuesve të autorizuar, të licencuar nga DPPI-ja, që janë profesionistë të lirë, specialistë të fushës së Pronësisë Industriale. Listën e përfaqësuesve të autorizuar e gjeni në regjistrin e përfaqësuesve të autorizuar, në faqen tonë web, në linkun:**

[***http://dppi.gov.al/e-sherbime/regjistri-i-perfaqesueseve-te-autorizuar/***](http://dppi.gov.al/e-sherbime/regjistri-i-perfaqesueseve-te-autorizuar/)***.***